21 iunie 2022

**De Ziua europeană a muzicii, Institutul Cultural Român lansează**

**a cincea ediție #ADMUSICAM**

Cu ocazia **Zilei europene a muzicii**, sărbătorită anual la data de 21 iunie, **Institutul Cultural Român** lansează a cincea ediție **#ADMUSICAM** - o sesiune de două săptămâni de instruire în management personal, prezentare şi audiţii, dedicată muzicienilor cu vârste între 16 și 25 de ani. Evenimentul va avea loc la **Centrul Cultural Palatele Brâncoveneşti** **de la Mogoşoaia**, în perioada **4- 15 iulie 2022.**

În cadrul sesiunii de pregătire, **cei 20 de tineri muzicieni selectaţi vor avea ocazia să participe la sesiuni de consiliere vocațională, ateliere de prezență scenică și expresie corporală, Alexander technique, *social media skills* și *personal branding*.**

Foști și actuali membri ai [EUYO](https://www.euyo.eu/) vor veni să le împărtășească mai tinerilor lor colegi din experiența proprie, iar muzicieni români recunoscuți internațional vor oferi sesiuni de mentorat.

Pentru a putea participa la program, candidaţii trebuie să aibă **studii muzicale** (finalizate sau în curs), vârsta **între 16 şi 25** de ani şi să cunoască **limba engleză**.

Muzicienii selectaţi din afara Bucureştiului trebuie să sosească la Mogoşoaia luni, 4 iulie 2022, iar data de întoarcere va fi luni, 18 iulie 2022. Participanții selectați vor suporta costul transportului până la Mogoşoaia și retur.

**Cursurile sunt gratuite, nu este percepută o taxă de participare. Locurile se ocupă în ordinea înscrierii.**

**ÎNSCRIERE** [**aici**](https://forms.gle/PdRrg8GVAtx5H4st5)

Data limită: **29 iunie 2022**

Informații suplimentare: Irina Iacob, Coordonator Program, irina.iacob@icr.ro, 031 71 00 671.

Proiect realizat în parteneriat cu [**Centrul Cultural Palatele Brâncoveneşti Mogoşoaia**](http://palatebrancovenesti.ro/)

Proiectul a fost iniţiat ca parte a [*Towards 2020*](http://www.t2020.eu/) *Phase 2: Skilling Musicians & Engaging Audiences in Europe's Orchestral Sector* ce și-a propus să revigoreze, prin cultură, muzică şi dezbateri, idealurile ce au dus la crearea Uniunii Europene. Acesta include şi încercarea de a vedea în ce mod dezvoltarea abilităţilor orchestrale ar putea ajuta la sustenabilitatea Europei într-o perioadă dificilă din punct de vedere economic şi cum pot fi create noi locuri de muncă pentru tinerii muzicieni europeni. *Towards 2020 Phase 2: Skilling Musicians & Engaging Audiences in Europe's Orchestral Sector* şi-a propus să construiască un nou model de calificare a tinerilor muzicieni talentați din toate statele membre UE, ajutându-i astfel să răspundă nevoilor în schimbare ale societăţii secolului 21. *T2020* se bazează pe inovație și pe cele mai bune practici actuale în educaţie şi performanță, mobilitate transnațională, dezvoltarea publicului, inserție profesională și platforme digitale, toate structurate pentru a oferi strategii transferabile în orice alt sector ce lucrează cu tinerii. Acesta a fost conceput nu numai pentru a consolida capacitatea sectorului orchestral, pentru a promova ocuparea forței de muncă de către tineri și a crea noi categorii de public în Europa, dar și ca un model exemplar pentru aspirațiile europene.